CELEX: 62021TN0285
Language: el
Date: 2021-05-21 00:00:00
Title: Υπόθεση T-285/21: Αίτηση αναστολής εκτέλεσης της 21ης Μαΐου 2021 — Alliance française de Bruxelles-Europe κ.λπ. κατά Επιτροπής

12.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 278/63
            
         
      Αίτηση αναστολής εκτέλεσης της 21ης Μαΐου 2021 — Alliance française de Bruxelles-Europe κ.λπ. κατά Επιτροπής
      (Υπόθεση T-285/21)
      (2021/C 278/86)
      Γλώσσα διαδικασίας: η γαλλική
      
         Διάδικοι
      
      
         Αιτούντες: Alliance française de Bruxelles-Europe (Βρυξέλλες, Βέλγιο) και 7 άλλοι προσφεύγοντες (εκπρόσωπος: E. van Nuffel d’Heynsbroeck, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι αιτούντες ζητούν από το Γενικό Δικαστήριο:
      
                  —
               
               
                  να διατάξει, έως ότου εκδοθεί η διάταξη που θα περατώνει τη διαδικασία ασφαλιστικών μέτρων, την αναστολή εκτελέσεως της αποφάσεως της Ευρωπαϊκής Επιτροπής, η οποία αφορά τη σύναψη συμβάσεως για το τμήμα 4 (γαλλική γλώσσα) στο πλαίσιο διαγωνισμού για τη σύναψη συμφωνιών-πλαισίων σχετικών με την παροχή υπηρεσιών διδασκαλίας ξένων γλωσσών στο προσωπικό των οργάνων, οργανισμών και υπηρεσιών της Ευρωπαϊκής Ένωσης (αριθ. HR/2020/OP/0014), με την οποία ο όμιλος CLL Centre de Langues — Allingua κατατάχθηκε στην πρώτη θέση και ο όμιλος Alliance Europe Multilingue, που απαρτίζεται από τους αιτούντες, στη δεύτερη θέση και να διατάξει τη λήψη κάθε άλλου αναγκαίου μέτρου, μεταξύ άλλων, για την επέλευση των αποτελεσμάτων της αναστολής αυτής στη σύμβαση που ενδεχομένως συναφθεί κατά παράβαση της περιόδου αναμονής που προβλέπει το άρθρο 175 του δημοσιονομικού κανονισμού,
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της αιτήσεώς τους, οι αιτούντες προβάλλουν τρεις λόγους.
      
                  1.
               
               
                  Με τον πρώτο λόγο προβάλλεται έλλειψη επαρκούς αιτιολογίας, κατά παράβαση του άρθρου 170, παράγραφος 3, του δημοσιονομικού κανονισμού. Οι αιτούντες υποστηρίζουν συναφώς ότι από την εξέταση των λόγων που γνωστοποιήθηκαν όσον αφορά τις ιδιότητες της προσφοράς που υποβλήθηκε από τους αιτούντες καθώς και τα χαρακτηριστικά και πλεονεκτήματα της προσφοράς του υποψηφίου που κατετάγη σε καλύτερη θέση δεν προκύπτει καμία σχέση μεταξύ εκτιμήσεως και τελικής αξιολογήσεως και ότι, επομένως, δεν είναι δυνατό να γίνει αντιληπτό για ποιον λόγο η προσφορά των αιτούντων αξιολογήθηκε ως υποδεέστερη της προσφοράς του υποψηφίου που κατετάγη σε καλύτερη θέση.
               
            
                  2.
               
               
                  Με τον δεύτερο λόγο προβάλλεται πλημμελής άσκηση της διακριτικής ευχέρειας στο μέτρο που η Ευρωπαϊκή Επιτροπή δεν έλαβε υπόψη στοιχεία της τεχνικής πρότασης της προσφοράς των αιτούντων, τα οποία ήταν προσβάσιμα μέσω κωδικοποιημένου και ενσωματωμένου στην προσφορά τους ηλεκτρονικού υπερσυνδέσμου, για τον λόγο ότι τα στοιχεία αυτά θα μπορούσαν να υποβληθούν ή να τροποποιηθούν μετά τη λήξη της προθεσμίας που είχε ταχθεί για την υποβολή των προσφορών, χωρίς να επαληθεύσει αν υφίστατο τέτοιος κίνδυνος στη συγκεκριμένη περίπτωση.
               
            
                  3.
               
               
                  Με τον τρίτο λόγο προβάλλεται, επικουρικώς, πρόδηλη πλάνη εκτιμήσεως, διότι δεν υφίσταται καμία σαφής σχέση μεταξύ της εκτιμήσεως των εγγενών ιδιοτήτων της προσφοράς που υπέβαλαν οι αιτούντες και της βαρύτητας που προσδόθηκε στα ποιοτικά κριτήρια.